Derbi sense favoritismes | Futfem.cat
Derbi sense favoritismes
Sabadell i Cerdanyola s'enfronten en la primera ronda de la Copa Catalunya
Copa Catalunya - 22/05 - 11:45h - Olímpia
Sabadell-Cerdanyola
"Teníem molt clar que volíem un rival fort perquè tenim l'ambició de jugar contra les millors i de demostrar que hem estat un equip de Segona". Així de contundent es mostra Víctor Torrijos, tècnic del Cerdanyola, hores abans de l'enfrontament contra el Sabadell. Ambdós conjunts es trobaran aquest diumenge (11:45 hores) a la gespa d'Olímpia per buscar el bitllet a la segona ronda de la Copa Catalunya. "Per continuar amb el nostre camí de millora volíem un equip fort i el Sabadell ha sigut el millor equip de Preferent d'enguany. A més, el partit és un derbi per la proximitat geogràfica que hi ha, les jugadores es coneixen i hi ha una rivalitat entre els dos conjunts", afegeix Torrijos.
Per la seva banda, Jordi Saltó, es mostra tranquil de cara a aquest enfrontament i confia a seguir fent el mateix bon treball que el Sabadell ha fet al llarg d'aquesta temporada, on han aconseguit el campionat de Preferent i l'ascens a Segona Divisió: "Anem amb molta tranquil·litat després de la feina feta, no tenim pressió per aconseguir la victòria. Això sí, sortirem amb ganes de guanyar el partit perquè no ho sabem fer d'una altra manera" declara el tècnic arlequinat, que afegeix: "Serà un partit igualat però no canviarem per res la nostra filosofia de joc, serem nosaltres mateixes. Intentarem dominar el partit a través de la pilota i vigilar que no ens creïn massa ocasions de gol".
Davant la pregunta de qui és el favorit en aquesta eliminatòria, Saltó parla d'un enfrontament igualat i avisa del perill del Cerdanyola: "Vindran amb ganes de guanyar. Per elles el partit serà una prova de cara a la temporada vinent". Torrijos admet la superioritat del Sabadell: "El paper de favorit no el tenim nosaltres" i és conscient que per aconseguir la victòria hauran de seguir amb la mateixa línia que fins ara: "Les jugadores estan molt bé i amb confiança, sabem que jugar a Olímpia és complicat, és un camp petit on haurem de vigilar les transicions", conclou el tècnic del Cerdanyola.